Formula-1, AQSh Gran-prisi: Raykkonen – birinchi, Hemilton – uchinchi

“Formula-1” avtopoygasining AQSh Gran-prisida “Ferrari” jamoasi a'zosi Kimi Raykkonen g‘olib bo‘ldi. Marraga ikkinchi bo‘lib “Red Bull” a'zosi Maks Ferstappen, uchinchi bo‘lib musobaqa peshqadami, “Mersedes” poygachisi Lyuis Hemilton, to‘rtinchi bo‘lib “Ferrari”ning yana bir a'zosi Sebastyan Fettel yetib kelgan.
Hemilton marraga kechroq kelgani sababli muddatdan avval chempion bo‘lish uchun Fetteldan zarur bo‘lgan 8 va undan ko‘proq ochkoga o‘zib keta olmadi va chempionlikni keyingi bosqichlarga qoldirdi. Britaniyalik asosiy raqobatchisidan 3 ochkogagina o‘za oldi.
Poyganing 19-bosqichi 26-28 oktabrda Meksikada bo‘lib o‘tadi. 
Umumiy hisobda Xemilton 346 ochko bilan yetakchilik qilmoqda. Ikkinchi va uchinchi o‘rinlarni Sebastyan Fettel (276) va Kimi Raykkonen (221) egallamoqda.